Springs ma sterf ná varkgriep-diagnoseBianca Muller in die hospitaal met klein Leané wat in haar arms geplaas is vir die foto. Foto: Facebook Die ma van Springs wat ernstig siek geword het nadat sy met die H1N1-virus, ook bekend as varkgriep, gediagnoseer is, is Dinsdagmiddag oorlede. Bianca Muller (27) is op 10 Junie in die Parkland-kliniek opgeneem vir ŉ roetine ondersoek toe sy 37 weke swanger was. Bloedtoetse het getoon dat sy die H1N1-virus onder lede het en dokters het besluit om haar babadogtertjie met ŉ noodkeisersnee in die lewe te bring. Johan Muller, Bianca se man, het vroeër vandag gesê dit gaan nie goed met sy vrou nie. Hy het gesê Bianca het akute-asemnood-sindroom (in Engels bekend as acute respiratory stress syndrome of ARDS) ontwikkel én ’n hospitaalkiem opgedoen. Martie Muller, Johan se tannie, het Dinsdag aan Maroela Media bevestig Bianca is intussen oorlede. Dit is nie in hierdie stadium seker wat die presiese oorsaak van haar dood was nie. Die egpaar is die ouers van die ses week oue Leané en die vierjarige Natasha.